
Protokol for ordinært virksomhedsmøde.i DanPilot den 28. april 2015. 


Tirsdag den 28. april 2015 blev der afholdt ordinært virksomhedsmøde i DanPilot (CVR nr. 
30071735), i Erhvervs- og Vækstministeriets lokaler, Slotsholmsgade 10, 1216 København K. 


Erhvervs- og vækstministeren var repræsenteret ved departementschef Michael Dithmer. 


Til stede var endvidere bestyrelsesformand, Tage Reinert, næstformand Marianne Granhøj, 
bestyrelsesmedlemmerne Pernille Dahlgaard, Peter Herskind, Claus Lambek Kristensen, Søren 
Hillerup Vaag og Thorkild E. Jensen. Endvidere deltog Deloitte ved Ulrik Vassing, advokat Peter 
Hedegaard Madsen og Rigsrevisionen ved Jette Lauritzen og Morten Henrichsen. 


Fra Erhvervs- og Vækstministeriet deltog endvidere afdelingsdirektør Jesper Olesen, økonomichef 
Jakob Ejlers og fuldmægtig Ebbe Vestergaard Jørgensen. 


Fra DanPilot deltog direktør Gert Frost og sekretariatschef Rasmus Møller Madsen. 
" Virksomhedsmødet var åbent for pressen. 


Der forelå følgende dagsorden: 


1. Udpegning af dirigent. 
2. Bestyrelsens mundtlige beretning om DanPilots virksomhed i det forløbne år. 
3. Forelæggelse af årsrapport med revisionspåtegning til godkendelse. 


4. Beslutning om anvendelse af overskud eller dækning af underskud i henhold til 
den godkendte årsrapport, herunder fastsættelse af eventuelt udbytte. 


5. Bestyrelsens orientering om forventede tiltag af politisk eller økonomisk interesse i 
det kommende år, samt en orientering om bestyrelsens forventninger til resultaterne 
for de kommende år. 


6. Eventuelle forslag fra erhvervs- og vækstministeren eller bestyrelsen. 
7. Valg af statsautoriseret revisor. 


8. Eventuelt. 


Ad pkt. 1: Udpegning af dirigent 
Til dirigent valgtes advokat Peter Hedegaard Madsen. 


Dirigenten konstaterede, at virksomhedsmødet var lovligt indkaldt og beslutningsdygtigt. 
Dirigenten gennemgik herefter dagsordenen. 

Ad pkt. 2: Bestyrelsens mundtlige beretning om DanPilots virksomhed i det forløbne år 


Formanden aflagde beretning om DanPilots virksomhed det forgangne år. Formanden 
bemærkede, at 2014 var et godt år for DanPilot. Omsætningen er vokset med 7 procent, og: 
resultatet før skat på 25 mio. kr. er en fremgang på 6 mio. kr. sammenlignet med året før. 


Antallet af transitlodsninger er steget med 2 procent, der kan henføres til vækst i 
tankskibsmarkedet og i ship-to-ship-operationer. i 


Havnelodsningssegmentet er steget med 8 procent, der primært kan henføres til de store havne, 
hvor der er fremgang, mens aktiviteten i de små havne er faldende. 


Baseret på regnskabstallene for første kvartal af 2015 kan det konstateres, at den vækst, der har 
præget 2013 og 2014 tilsyneladende flader ud. Der er således indikationer på, at markedet 
stabiliserer sig, og forventningen til resultatet for 2015 er derfor, at det lander på samme niveau 
som i 2014. 


Der er i 2014 som en af hovedopgaverne gennemført en strategiproces for at.forberede 
virksomheden på konkurrenceudsættelsen fra 2016. Bestyrelsen besluttede som led i sin 
vurdering af virksomhedens fremtidige udvikling at foretage et direktørskifte i DanPilot. Det betød, 
at Gert Frost tiltrådte som konstitueret direktør. Efterfølgende er der gennemført en 
rekrutteringsproces med eksternt opslag, som har resulteret i, at Gert Frost er blevet ansat som 
administrerende direktør. ' 


Strategien er i forlængelse af de formål, der ligger bag oprettelsen af DanPilot som SOV og 
ændringerne i lodsloven, nemlig at øge sejladssikkerheden ved at flere tager lods over en længere 
distance fokuseret omkring nøgleordene on-time og Sikkerhed. 


Strategien er opdelt i 4 arbejdsområder, som retter sig mod at arbejde med kunderne, at arbejde 
smartere, at arbejde billigere og at arbejde sikrere - hver især gennem en række underinitiativer, 
som sikrer, at DanPilot udvikler sin forretning både indadtil og udadtil. Desuden er DanPilots 
mission, vision og kundeløfte blevet redefineret. 


DanPilots flåde af lodsbåde er relativ gammel, og som led i strategiens udmøntning lægges en plan 
for vedligeholdelse og udskiftning af det eksisterende materiel. Det er bestyrelsens forventning, at 
der over de kommende år vil være et væsentligt investeringsbehov for at sikre en moderne, 
driftssikker og omkostningseffektiv flåde. 


DanPilot har som led i sit kvalitetsarbejde i 2014 opnået ISO 9001-certificering af sit 
kvalitetsledelsessystem. 


Bestyrelsesformanden takkede afslutningsvis på vegne af bestyrelsen medarbejderne i DanPilot 
for en professionel og serviceorienteret indsats i 2014. 

Departementschef Michael Dithmer bemærkede, at DanPilot leverede et godt økonomisk resultat 
… for 2014, og at ejeren finder det glædeligt og tilfredsstillende, at DanPilot strategisk er i færd med 
at omstille sig til den forestående konkurrenceudsættelse. 


Ad pkt. 3. Forelæggelse af årsrapport med revisionspåtegning til godkendelse. 


Formanden forelagde årsrapporten for 2014 med revisionspåtegning uden forbehold. 
Det besluttedes at godkende årsrapporten for 2014. 


4. Beslutning om anvendelse af overskud eller dækning af underskud i henhold til den 
godkendte årsrapport, herunder fastsættelse af eventuelt udbytte. 


Bestyrelsen indstillede, at overskuddet overføres til egenkapitalen. 


Forslaget blev vedtaget. 


5. Bestyrelsens orientering om forventede tiltag af politisk eller økonomisk interesse i det 
kommende år, samt en orientering om. bestyrelsens forventninger til resultaterne for de 
kommende år. 


Bestyrelsesformanden bemærkede, at 2015 vil blive brugt til at forberede DanPilot til 
konkurrenceudsættelsen i 2016 og til fortsat at nedbringe omkostningerne yderligere. 


.. Omkostningsreduktionerne vil blandt andet søges opnået ved at søge samarbejde om udførelse af 
lodsningsopgaver de steder, hvor DanPilot i dag opererer med underskud. Forberedelsen til 
konkurrenceudsættelsen sker i tæt samarbejde med Erhvervs- og Vækstministeriet og under 
hensyn til rammerne i statens ejerskabspolitik. 


6. Eventuelle forslag fra erhvervs- og vækstministeren eller bestyrelsen. 


Bestyrelsesformanden redegjorde for hovedindholdet i det forslag til ændringer af vedtægten, 
som bestyrelsen foreslår vedtaget, og som var vedlagt indkaldelsen til virksomhedsmødet. Der.er 
tale om ændringer på tre hovedområder: 


For det første foreslås det, at vedtægtens formålsbestemmelse tilrettes, så det fremgår af 
vedtægten, at DanPilot udover at foretage lodsninger også kan udføre andre maritime 
tjenesteydelser. Ændringen er en konsekvens af den ændring af formålsbestemmelsen i lov om 
DanPilot, der blev gennemført i sommeren 2014 i forbindelse med ændringen af lodsloven. 


For det andet foreslås det, at procedurerne i forbindelse med gennemførelse af halvårsmødet 
mellem DanPilot og EVM forenkles. 

For det tredje foreslås det, at vedtægtens beskrivelse af erhvervs- og vækstministerens beføjelser 
justeres, så det eksplicit fremgår, at disse beføjelser kan udøves enten af ministeren eller den, 
ministeren ønsker at lade sig repræsentere af. ' ' 

Forslaget blev vedtaget. 

7. Valg af statsautoriseret revisor. 

Som statsautoriseret revisor genvalgtes Deloitte, Statsautoriseret Revisionspartnerselskab. 


Dirigenten oplyste i tilslutning hertil, at DanPilot herudover revideres af Rigsrevisor. 


8. Eventuelt. 


Departementschef Michael Dithmer bemærkede, at statens ejerskabspolitik, der for nyligt er 
blevet offentliggjort, indeholder en række anbefalinger til varetagelsen af statens ejerskab 
selskaber. Erhvervs- og Vækstministeriet vil på den baggrund igangsætte en proces, der skal sikre, 
at ministeriet og DanPilot efterlever de nye anbefalinger. Der sigtes mod at ejerskabspolitikken er 
fuldt integreret i det løbende samarbejde fra 2016. 


Dagsordenen var herefter udtømt, og virksomhedsmødet blev hævet. 


Advokat Péter Hedegaard Madsen 

